Ruth Oniang'o

Ruth Khasaya Oniang'o (alizaliwa 9 Septemba 1946) ni Profesa wa Lishe wa nchini Kenya na mwanachama wa zamani wa Bunge. Alianzisha Rural Outreach Africa (ROA) ili kuwawezesha wakulima wadogo kupunguza utapiamlo, alisimamia sera za lishe za nchi yake.

 Maisha 
Oniang'o alizaliwa mwaka wa 1946, katika Kaunti ya Kakamega. Alisoma katika Chuo Kikuu cha Washington State ambapo alipata shahada yake ya kwanza na ya uzamili kati ya mwaka wa 1969 na 1973. Alianza kufundisha katika vyuo vikuu mwaka wa 1978.Alimaliza elimu yake katika Chuo Kikuu cha Nairobi .Mnamo 1983 alitunukiwa PhD na Chuo Kikuu cha Nairobi katika Sayansi ya Chakula na Lishe.

Yeye ni mtaalamu mashuhuri wa lishe bora na alikuwa  Profesa katika Chuo Kikuu cha Jomo Kenyatta jijini Nairobi. Utafiti wake ulilenga mada kama vile usalama wa chakula,lishe na ujauzito, lishe ya watoto na uchakataji wa mazao ya kilimo.

Alianzisha Shirika la Rural Outreach Africa (ROA)mwaka wa 1992 ili kuwasaidia wakulima wadogo kwa huduma za upimaji wa udongo wa kiasili na kuunda jamii yenye afya bora ya vijijini inayoweza kuishi na kufurahia maisha yenye utu na uchangamfu, na kupata na kutumia rasilimali za ndani na nje kwa ukamilifu, na tayari kuchangia kikamilifu katika maendeleo ya familia, jamii na taifa huku wakidumisha heshima kwa wengine.Oniang'o ni Mwanzilishi Mhariri Mkuu wa African Journal of Food,Agriculture,Nutrition and Development(AJFAND) aliyoianzisha mwaka wa 2001 ili kuangazia tafiti muhimu za kitaaluma katika nyanja hizo.

Mnamo 2002 aliacha kazi ya ualimu wa chuo kikuu ili kujihusisha na siasa za Kenya. Alihudumu katika Bunge la 9 la Kenya kuanzia 2003 hadi 2007 na alikuwa Waziri Kivuli wa kwanza wa Elimu, Sayansi na Teknolojia.Akiwa anahudumu, Oniang'o alisaidia kupitishwa kwa Mswada wa Usalama wa Biolojia wa Kenya na Miswada ya Wataalamu wa Lishe na Dietetics.Mnamo 2005, Oniang'o alianzisha Kituo cha Afya cha Diana Elukhambi huko Kakamega ili kuhudumia jamii yake ya vijijini na kumkumbuka Dada yake mkubwa Diana, ambaye muuguzi mkuu wa kwanza mwafrika katika hospitali ya Getrude's Garden,Nairobi.

Mnamo 2018, alikuwa kwenye bodi ya shirika lisilo la kiserikali lenye makao makuu Uingereza lijulikanalo kama Centre for Agriculture and Bioscience International.

Oniang'o anaongoza Kamati kuu ya Usalama wa Chakula na Lishe ya nchi yake ambayo imepewa jukumu la kusimamia utekelezaji wa Sera ya Kitaifa ya Chakula na Lishe.Aidha,Oniang'o pia anaongoza Shirika la Rural Outreach Africa shirika lisilo la kiserikali linalowaunga mkono wakulima katika uzalishaji wa chakula na uchakataji wa mazao ya kilimo.Rural Outreach Africa linafanya kazi na wakulima wadogo wa Kenya kukuza mazao yao asilia kama vile mtama, mihogo,nduma, na mrenda kama suluhisho la kuhakikisha usalama wa chakula na Lishe bora.

Amekuwa kwenye Bodi zifuatazo: Centre for Agriculture and Bioscience International, Mjumbe wa Bodi KILIMO TRUST,Food Security and Sustainable Development Division of the Economic Commission for Africahttps://repository.uneca.org/entities/publication/9a10b7b6-c2ac-56ca-afc8-86e7aaf20124(ECA), Institute for Policy Research Analysis (IPAR), Mwenyekiti wa Bodi ya Zamani, Sasakawa Africa Association (SAA), International Centre for Soil Fertility and Africultural Development (IFDC),USA,Nutrition Third World Board iliyoko Ubelgiji na kuunga mkono Third World Nutrition Research ,Mjumbe wa Wadhamini wa International Rice Research Insitute,Kituo cha CGIAR, Kamati ya Ushauri ya Mradi wa HarvestPlus, na CGIAR Challenge Program inayotaka kuimarisha upatikanaji wa virutubisho kutoka kwa mazao ya chakula kwa kutumia njia ya kawaida.

 Tuzo 
Oniang'o ameshinda tuzo kadhaa kwa kazi yake katika kilimo na sera ya chakula, ikiwa ni pamoja na Distinguished Service Medal na Silver Star. Mnamo mwaka wa 2014, alitunukiwa Tuzo la International Food and Agribusiness Management Association IFAMA)Lifetime Award. Pia alishinda Tuzo la Africa Food Prize mwaka wa 2017 kwa kazi yake na Rural Outreach Program. Mnamo Juni 22, 2018, Oniang'o alitunukiwa shahada ya heshima ya Udaktari wa Sayansi kutoka Chuo Kikuu cha Aberdeen kwa kutambua mchango wake katika taaluma yake.

Mwaka 2017, jarida la New African lilimtaja Oniang’o miongoni mwa Waafrika 100 wenye ushawishi mkubwa zaidi.

 Marejeleo 

Jamii:Wanasiasa wa Kenya
Jamii:Watu walio hai
Jamii:Waliozaliwa 1946